РЕШЕНИЕ

гр. ЛЕВСКИ, _21.01._ 2008 г.

В ИМЕТО НА НАРОДА

Левченски районен съд в публичното съдебно заседание на _шестнадесети януари_ 2008 г. в състав:

		    Председател: _ПАЛМИРА АТАНАСОВА_
			   Съдебни заседатели: 
			 	                Членове:

при участието на секретаря _Янка Димитрова_ и прокурора __, като разгледа докладваното от съдия Атанасова гр. дело № _20074410100415_ по описа  за _2007_ год., за да се произнесе, взе предвид следното:
	Предявени са искове с правно основание  чл. 240 ал.1 във връзка с чл. 79 ал.1 от ЗЗД и чл. 92 ал.1 от ЗЗД.
	В исковата си молба Ж.К. от гр. Б. твърди, че на 08.05.2007 г. е дал в заем сумата от 636 лв. на Д.П. от гр. Б., за което са сключили договор за заем № 554, по силата на който ответникът се е задължил да му изплаща по 53 лв. на 12 равни месечни вноски, като падежът е уговорен на 30.03.2008 г. Твърди също така, че с договора е уговорено плащането да става до 30-то число на месеца, че длъжника изплатил само 1 от дължимите вноски, след което въпреки многобройните покани отказал да плаща суми.
	Моли съда да постанови решение, с което да осъди ответника да му заплати сумата от 583 лв., ведно със законната лихва върху тази сума, считано от датата на завеждане на исковата молба в съда, на основание чл. 92 ал.1 от ЗЗД да му заплати уговорената неустойка в размер на 940 лв. и да му се присъдят и направените по делото разноски.
	Ответникът - редовно призована, не се явява и не е взел становище по иска. 
	Съдът, като прецени събраните по делото доказателства, приема за установено следното:
	Видно от представеният по делото договор за заем № 554 от 08.05.2007 г. е , че между Ж.К. и Д.П. е сключен договор за заем, съгласно който Ж.К. е дал в заем на Д.П. сумата от 636 лв. за срок от 12 месеца, която сума следва да се върне с 12 равни месечни вноски по 53 лв. в брой на кредитора. В договора е отразено, че когато длъжникът не издължава редовно определените месечни вноски целият остатък става предсрочно изискуем, както и, че длъжникът дължи по десет лева наказание за всеки просрочен ден до пълното погасяване на кредита.
Към делото са приложени и квитанции за направени вноски от длъжника, от които се установява, че длъжникът по кредита е внесъл 1 път 53 лв. на кредитора. 
	Предвид събраните и посочени по-горе писмени доказателства, съдът намира, че предявеният иск за главницата е основателен и доказан.
	По предявеният иск за дължима лихва и суми като неустойка в съдебно заседание е назначена съдебно-счетоводна експертиза. От представеното по делото заключение на вещото лице, което е прието от съда като пълно и компетентно изготвено, се установява, че размерът на дължимата главница, съгласно договор за заем № 554/08.05.2006 г. до 05.12.2007 г./датата на завеждане на исковата молба в РС Л./ е 583 лв., че размерът на уговорената неустойка до 05.12.2007 г. е 940 лв., както и че размерът на лихвата върху главницата до 05.12.2007 г. е 14,31 лв.
	Предвид заключението на вещото лице, съдът намира, че предявените искове са основателни и доказани по размер и следва да бъдат уважени.
	При този изход на делото, следва да бъде осъден ответника да заплати на ищеца направените деловодни разноски в размер на 290,92 лв., от които 60,92 лв. внесени като д.т., 150 лв., заплатени като възнаграждение на един адвокат и 80 лв. внесени от ищеца за възнаграждение на вещото лице.
	На основание изложеното, съдът
					Р Е Ш И :
	НА ОСНОВАНИЕ чл. 240 ал.1 във връзка с чл. 79 ал.1 от ЗЗД ОСЪЖДА  Д.П. от гр. Б. ул. „С.” бл.  вх. , ап.  ЕГН  да заплати на Ж.К. от гр. Б. ул. “К.” №  ЕГН  сумата от 583 лв., представляваща дължима сума по договор за заем № 554/08.05.2007 г.
	НА ОСНОВАНИЕ чл. 86 ал.1 от ЗЗД ОСЪЖДА Д.П. от гр. Б. ул. „С.” бл.  вх. , ап.  ЕГН  да заплати на Ж.К. от гр. Б. ул. “К.” №  ЕГН  законната лихва върху главницата от 583 лв., считано от датата на предявяване на исковата молба в районен съд гр. Л. – 05.12.2007 г. до окончателното изплащане на сумата.
	НА ОСНОВАНИЕ чл. 92 ал.1 от ЗЗД ОСЪЖДА Д.П. от гр. Б. ул. „С.” бл.  вх. , ап.  ЕГН  да заплати на Ж.К. от гр. Б. ул. “К.” №  ЕГН  сумата от 940 лв., представляваща размер на уговорената неустойка до 05.12.2007 г. /датата на предявяване на исковата молба в районен съд гр. Левски/ по договор за заем № 554/08.05.2007 г.
	ОСЪЖДА Д.П. от гр. Б. ул. „С.” бл.  вх. , ап.  ЕГН  да заплати на Ж.К. от гр. Б. ул. “К.” №  ЕГН  направените деловодни разноски в размер на 290,92 лв.
	РЕШЕНИЕТО подлежи на обжалване пред ПЛЕВЕНСКИ ОКРЪЖЕН СЪД в 14-дневен срок от съобщението до страните, че е изготвено.

					РАЙОНЕН СЪДИЯ: